แนวโน้ม SET เช้าเสี่ยงลงต่อ ตามตปท. หลังรับปัจจัยเชิงลบคาด “เฟด” เร่งขึ้นดบ.
แนวโน้ม SET เช้าเสี่ยงลงต่อ ตามตปท. หลังรับปัจจัยเชิงลบเฟดอาจจะปรับขึ้นดอกเบี้ยเร็วกว่าคาด โดยมองให้แนวรับแรกไว้ที่ 1,600 จุด และแนวรับถัดไปที่ 1,580 จุด
11 ม.ค. 2565

นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง  เปิดเผยว่า แนวโน้มดัชนีตลาดหุ้นไทยเช้านี้มีโอกาสที่จะปรับตัวลดลง ตามดัชนีตลาดหุ้นอื่นๆในภูมิภาค รับ Sentiment เชิงลบจากความวิตกว่า ธนาคารกลางสหรัฐ (เฟด) อาจจะปรับขึ้นอัตราดอกเบี้ยเร็วกว่าคาด
อย่างไรก็ตามในประเทศไทยคาดว่าจะได้รับผลกระทบไม่มากนัก เนื่องจากเห็นภาพของการฟื้นตัวของเศรษฐกิจ ขณะที่การแพร่ระบาดของเชื้อไวรัสโควิด-19 ระลอกใหม่นี้เชื่อว่าจะไม่ได้มีความกังวลเหมือนครั้งก่อนๆที่ผ่านมา เนื่องผลกระทบที่ไม่ได้รุนแรงมากนัก ขณะที่แรงขายจากการไถ่ถอนกองทุน LTF เชื่อว่าจะมีสัดส่วนเพียง 1 ใน 3 ของมูลค่าที่ครบอายุการไถ่ถอนได้ 40,000 ล้านบาท มองไม่ได้เป็นผลกระทบต่อภาวะตลาดหุ้นมาก จากปริมาณการซื้อขายที่อยู่ระดับสูง ที่ 80,000-100,000 ล้านบาทต่อวัน
โดยให้แนวรับแรกไว้ที่ 1,600 จุด และแนวรับถัดไปที่ 1,580 จุด